KWM ดีด 6% ลุ้นรายได้ปี 65 โต 15% รับธุรกิจหลักเด่น-บริการสกัดพืชสมุนไพรหนุน
KWM ดีด 6% ลุ้นรายได้ปี 65 โต 10-15% จากการเติบโตของธุรกิจหลักหรือการผลิตและจำหน่ายอุปกรณ์สำหรับใช้ในการเกษตร รวมทั้งธุรกิจใหม่ที่จะมีการเติบโตจากการให้บริการการสกัดสารจากพืชสมุนไพรไทยหนุน
14 ม.ค. 2565

ผู้สื่อข่าวรายงานว่าวันนี้ (14 ม.ค. 2565) ราคาหุ้นบริษัท เค. ดับบลิว. เม็ททัล เวิร์ค จำกัด (มหาชน) หรือ KWM ณ เวลา 15:01 น. อยู่ที่ระดับ 3.80 บาท เพิ่มขึ้น 0.20 บาท หรือ 5.56% โดยทำจุดสูงสุดที่ 3.90 บาท และทำจุดต่ำสุดที่ 3.60 บาท ด้วยมูลค่าการซื้อขาย 113.16 ล้านบาท

นางสาวติยาภรณ์ วนโกสุม กรรมการผู้จัดการ KWM เปิดเผยว่า บริษัทฯ คาดรายได้ปี 2565 จะสามารถทำสถิติสูงสุดใหม่ (นิวไฮ) ต่อเนื่อง หรือเติบโตได้ราว 10-15% จากปี 2564 โดยมีปัจจัยหนุนมาจากการเติบโตของธุรกิจหลัก หรือการผลิตและจำหน่ายอุปกรณ์สำหรับใช้ในการเกษตร ตามอุตสาหกรรมการเกษตรที่ยังไปได้ดี
รวมถึงธุรกิจใหม่ที่จะมีการเติบโตจากการให้บริการการสกัดสารจากพืชสมุนไพรไทย กับผู้ประกอบการที่จะเป็นพาร์ทเนอร์กันในอนาคต อีกทั้งจะเริ่มดำเนินการสกัดสารพืชสมุนไพร ภายใต้บริษัทร่วมทุน บริษัท เคดับบลิวเอชบี จำกัด (KWHB) (บริษัทถือหุ้นในสัดส่วน 51%) ในปี 2565 และยังมีความพร้อมที่จะต่อยอดการนำสารสกัดไปพัฒนาเป็นผลิตภัณฑ์ต่างๆ เช่น อาหารเสริม ยา เครื่องสำอาง เครื่องดื่ม เป็นต้น
นอกจากนี้ บริษัทฯ ยังมีแผนจะขายขาดเครื่องจักรที่ใช้สกัดฯ ให้กับผู้ประกอบการอื่นๆ ที่มีความต้องการในการสกัดสารจากพืชสมุนไพรต่างๆ จากเดิมที่เป็นลักษณะการให้เช่าเครื่องฯ
สำหรับในปี 2565 บริษัทฯ วางงบลงทุนรวมไว้ที่ 50-70 ล้านบาท ใช้ในการดำเนินงานทั้งในส่วนของบริษัทและบริษัทย่อย ขณะที่ปัจจุบันบริษัทฯ ได้ลงทุนเพิ่มเครื่องจักรในการผลิตไลน์ใหม่ เป็นไลน์ที่ 3 ในระบบออโตเมชั่น ที่สามารถลดการใช้แรงงานและสามารถผลิตได้รวดเร็วยิ่งขึ้น คาดว่าจะแล้วเสร็จในช่วงไตรมาส 1/2565 และยังมีแผนขยายลงทุนคลังสินค้า เพื่อรองรับความต้องการสินค้าช่วงไฮซีซั่นที่มีมากกว่าช่วงปกติ 2-3 เท่าตัว ซึ่งคลังสินค้าดังกล่าวคาดว่าจะแล้วเสร็จในไตรมาส 2/2565
สำหรับแนวโน้มการดำเนินงานในไตรมาส 4/2564 เบื้องต้น ยอดขายใบเกลียวในเดือน ต.ค.ที่ผ่านมา ยังอยู่ในเกณฑ์ที่ค่อนข้างดี จากการเลื่อนคำสั่งซื้อในไตรมาส 3/2564 มาเป็นไตรมาสนี้ อย่างไรก็ดียอมรับว่ายังมีหลายปัจจัยที่ยังต้องติดตาม แต่มั่นใจว่ารายได้ปี 2564 จะสามารถเติบโตทำสถิติสูงสุดใหม่ (นิวไฮ) ได้ หลังไตรมาส 3/2564 มีรายได้อยู่ที่ 441.26 ล้านบาท และกำไรสุทธิ 70.11 ล้านบาท เติบโตกว่าปีก่อนทั้งปีแล้ว ที่มีรายได้อยู่ที่ 355.06 ล้านบาท กำไรสุทธิ 43.32 ล้านบาท